አገር አቀፍ የዩኒቨርሲቲ መግቢያ ፈተና መቋረጡን ትምህርት ሚኒስቴር  አስታወቀ
በ800 የፈታና ጣቢያዎች ዛሬ ሊሰጥ የነበረው አገር አቀፍ የዩኒቨርሲቲ መግቢያ ፈተና መቋረጡንና ለሌላ ጊዜ መተላለፉን ትምህርት ሚኒስቴር አስታወቀ ።ሚኒስትሩ አቶ ሽፈራው ሽጉጤ ዛሬ ለጋዜጠኞች በሰጡት መግለጫ እንዳስታወቁት በአገሪቱ 800 የፈተና ጣቢያዎች መካከል በአንዱ ጣቢያ  የእንግሊዝኛ ቋንቋ ፈተና ተሰርቆ በማህበራዊ ድህረገጽ በመውጣቱ ፈተናው እንዲቋረጥ ተወስኗል።ወጥቶ የተገኘው የፈተና ወረቀት ከብርሃንና ሰላም ማተሚያ ቤት የታተመ መሆኑ በመረጋገጡ ከግንቦት 22 እስከ 25/2008 ዓመተ ምህረት ሊሰጥ የነበረው ፈተና መቋረጡን ሚኒስትሩ  አመልክተዋል።በማያያዝም ትምህርት ሚነስቴር ለፈተና ተዘጋጅተው የነበሩ ተማሪዎችንና ወላጆችን  ይቅርታ ጠይቋል።ሚኒስትሩ አያይዘውም ፈተናው የተሰረዘባቸው ተማሪዎች  በቅርብ   ሌላ ፈተና እንደሚሰጣቸው አስታውቀው ጉዳዩን በሚመለከት ተከታታይ መግለጫ ለተማሪዎቹ እንደሚሰጥ ተናግረዋል።ፈተናው እንዲወጣ ባደረጉ ግለሰቦች ክትትልና ምርመራ በማድረግ ህጋዊ እርምጃ እንደሚወሰድም  አቶ ሺፈራው አስታውቀዋል ።ከዚህ በፊት እንደዚህ ዓይነት ችግር አጋጥሞ አያውቅም ያሉት ሚኒስትሩ ህዝቡ የራሱና የልጆቹን ድካምና ልፋት እንዲሁም የሞራል ውድቀት ያስከተሉ አካላት ላይ በሚወሰድ እርምጃ ከመንግስት ጎን እንዲቆም ጥሪ አስተላልፈዋል ።አቶ ሺፈራው አያይዘውም በቅርቡ ከ10 ሚሊየን በላይ ለሚሆኑ የ10ኛ ክፍል ተማሪዎች የተሰጠው ፈተና  ምንም ዓይነት ችግር የሌለበት በመሆኑ ፈተናው ታሪሞ ሲጠናቀቅ   በተለመደው ጊዜ ውጤቱ ለተማሪዎች እንደሚሰጥም  አስታውቀዋል ።